Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2023/C 34/08)

Tämä ilmoitus julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Bonnezeaux”

PDO-FR-A0926-AM03

Tiedonannon päivämäärä: 11.11.2022

HYVÄKSYTYN MUUTOKSEN KUVAUS JA PERUSTELUT

1. Virallinen geokoodi

Maantieteellisen alueen ja sen välittömässä läheisyydessä sijaitsevan alueen kunnat on päivitetty virallisen geokoodin mukaisesti.

Tällä ei ole vaikutusta rajatun maantieteellisen alueen ulkorajoihin.

Muutetaan yhtenäisen asiakirjan 6 ja 9 kohtaa.

2. Viiniköynnösten välinen etäisyys

Samalla rivillä olevien köynnösten välinen vähimmäisetäisyys pienenee 1 metristä 0,90 metriin.

Muutoksella pyritään lisäämään viiniköynnösten istutustiheyttä muuttamatta rivien välistä etäisyyttä.

Lisäksi on vahvistettu erityinen määräys, joka koskee kaltevuudeltaan yli 10 prosentin rinteillä olevia viiniköynnöksiä. Tällöin köynnösten välinen etäisyys saa olla pienimmillään 0,80 metriä.

Lisäyksen tarkoituksena on ottaa huomioon jyrkille rinteille tehtävät istutukset, jotka edellyttävät erilaista istutustapaa (istutus rinteen suuntaisesti eikä kohtisuoraan rinnettä vasten).

Muutos koskee yhtenäisen asiakirjan 5 kohtaa.

3. Leikkaus

Leikkausäännöt on yhdenmukaistettu Loiren laakson Anjou Saumurin alueen nimitysten tasolla.

Yhdenmukaistamisen tavoitteena on parantaa toimijoiden tietämystä ja yksinkertaistaa valvontaa. Tarkistuksella lisätään viininviljelijöiden mahdollisuuksia mukautua hallajaksoihin, joita esiintyy yhä myöhemmin.

Muutos koskee yhtenäisen asiakirjan 5 kohtaa.

4. Korjuukypsyys

Rypäleiden vähimmäissokeripitoisuutta on korotettu 238 grammasta 255 grammaan litrassa. Tämän lisäyksen tarkoituksena on parantaa jäännössokeria sisältävien viinien laatua.

Jotta voidaan ottaa huomioon käymisvaikeudet, joita esiintyy, jos rypälemehun sokeripitoisuus on suuri, todellinen vähimmäisalkoholipitoisuus on alennettu 11 tilavuusprosenttiin sellaisten viinien osalta, joiden luonnollinen alkoholipitoisuus on alle 18 tilavuusprosenttia. Todellisen alkoholipitoisuuden yläraja on poistettu viineissä, joiden luonnollinen alkoholipitoisuus on vähintään 18 tilavuusprosenttia.

Muutos koskee yhtenäisen asiakirjan 4 kohtaa.

5. Kokonaisalkoholipitoisuus väkevöimisen jälkeen

Rypäleen puristemehun osittaisella väkevöimisellä suoritetun väkevöinnin jälkeen kokonaisalkoholipitoisuutta on alennettu 19:stä 18 tilavuusprosenttiin.

Yhtenäistä asiakirjaa ei ole muutettu.

6. Yhteys maantieteelliseen alkuperään

Yhteyttä muutetaan viittaamalla vuoteen 2021 vuoden 2018 sijasta.

Muutos koskee yhtenäisen asiakirjan 8 kohtaa.

7. Siirtymätoimenpiteet

Poistetaan siirtymätoimenpiteet, joita ei enää sovelleta.

Yhtenäistä asiakirjaa ei tarvitse muuttaa.

8. Tärkeimmät tarkastettavat kohdat

Tärkeimpiin tarkastettaviin kohtiin lisätään useassa eri vaiheessa tapahtuva sadonkorjuu käsin.

Yhtenäistä asiakirjaa ei tarvitse muuttaa.

9. Toimitukselliset muutokset

Tuote-eritelmään on tehty useita muutoksia sanamuotoon.

Nämä muutokset eivät vaikuta yhtenäiseen asiakirjaan.

10. Valvontaelintä koskevat tiedot

Valvontaelintä koskevan viittauksen sanamuotoa on tarkistettu sen yhdenmukaistamiseksi muita nimityksiä koskevien eritelmien kanssa. Muutos on puhtaasti toimituksellinen.

Tämä muutos ei aiheuta muutoksia yhtenäiseen asiakirjaan.

11. Merkinnät

Merkintäsääntöjä on tarkennettu, ja ne on yhdenmukaistettu Loiren laakson Anjou Saumurin alueen nimitysten tasolla. Muutos on puhtaasti toimituksellinen.

Muutos koskee yhtenäisen asiakirjan 9 kohtaa.

YHTENÄINEN ASIAKIRJA

1. Nimi/nimet

Bonnezeaux

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

LYHYT KIRJALLINEN KUVAUS

Kyseessä ovat hiilihapottomat valkoviinit, jotka valmistetaan ylikypsinä korjatuista rypäleistä (rypäleet konsentroituvat luontaisesti köynnöksissä, ja niihin on voinut muodostua jalohometta). Viinit ovat voimakkaita ja erittäin makeita, ja niissä on monivivahteista hedelmäisyyttä (muun muassa kuivattuja ja eksoottisia hedelmiä ja valkoisia kukkia). Väriltään viinit ovat kullankeltaiseen vivahtavia, ja niissä on häivähdys vihreää. Viinien ominaisuudet: Luonnollinen alkoholipitoisuus on vähintään 15 tilavuusprosenttia. Käymiskykyisten sokereiden (glukoosin + fruktoosin) pitoisuus on käymisen jälkeen vähintään 51 g/l. Viinien, joiden luonnollinen alkoholipitoisuus on alle 18 tilavuusprosenttia, todellinen vähimmäisalkoholipitoisuus on käymisen jälkeen vähintään 11 tilavuusprosenttia. Kokonaishappopitoisuus ja kokonaisrikkidioksidipitoisuus ovat unionin sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus milliekvivalentteina litrassa Haihtuvien happojen pitoisuus enintään (milliekvivalentteina litrassa) 25 Kokonaisrikkidioksidipitoisuus enintään (mg/litra)

5. Viininvalmistusmenetelmät

5.1. Erityiset viininvalmistusmenetelmät

1.

Erityinen viininvalmistusmenetelmä

Väkevöiminen on sallittua tuote-eritelmässä vahvistettujen sääntöjen mukaisesti.

Puupalojen käyttö on kielletty.

Viinejä kypsytetään vähintään satovuotta seuraavan vuoden maaliskuun 15. päivään saakka.

Edellä esitettyjen määräysten lisäksi viininvalmistusmenetelmien on oltava unionin tasolla ja Ranskan maatalous- ja merikalastuslaissa (Code rural et de la pêche maritime) asetettujen velvoitteiden mukaisia.

2. Istutustiheys

Viljelykäytäntö

Viiniköynnösten istutustiheys on vähintään 4 000 köynnöstä hehtaarilla. Köynnösrivien välinen etäisyys saa olla enintään 2,50 metriä, ja köynnösten välisen etäisyyden samalla rivillä on oltava alle 0,90 metriä.

Jos rinteen kaltevuus on yli 10 prosenttia, viininviljelylohkojen, joilla köynnösten välinen etäisyys on samalla rivillä alle 0,90 metriä mutta vähintään 0,80 metriä, sadosta voidaan käyttää tarkistettua alkuperänimitystä.

Jos viiniköynnösten istutustiheys on alle 4 000 köynnöstä mutta vähintään 3 300 köynnöstä hehtaarilla, viinitarhan sadosta voidaan käyttää tarkistettua alkuperänimitystä edellyttäen, että noudatetaan tässä tuote-eritelmässä vahvistettuja määräyksiä, jotka koskevat sidontasääntöjä ja lehvistön korkeutta. Tällaisissa viinitarhoissa köynnösrivien välinen etäisyys saa olla enintään 3 metriä ja köynnösten välisen etäisyyden samalla rivillä on oltava alle 1 metriä.

3. Leikkaus

Viljelykäytäntö

Viiniköynnökset leikataan joko matalaleikkauksena, pitkänä juoksijaleikkauksena tai yhdistettynä juoksija- ja kannusleikkauksena siten, että köynnökseen jää enintään 12 silmua. Fenologisessa vaiheessa, jossa lehtiä on 11 tai 12 (erilliset nuput), köynnöksessä saa olla enintään 10 oksaa, jotka tuottavat satovuonna hedelmää.

4. Rypäleiden korjuu

Viljelykäytäntö

Rypäleet korjataan käsin useassa eri vaiheessa.

5. Kastelu

Viljelykäytäntö

Kastelu on kielletty.

5.2. Enimmäistuotokset

30 hehtolitraa/ha

6. Rajattu maantieteellinen alue

Kaikki tuotantovaiheet tapahtuvat maantieteellisellä alueella, johon kuuluu vuoden 2021 virallisen geokoodin perusteella seuraava Maine-et-Loiren departementin kunta: Bellevigne-en-Layon (ainoastaan Thouarcén liitoskunnan alue).

Maantieteellistä aluetta kuvaaviin karttoihin voi tutustua alkuperää ja laatua valvovan kansallinen laitoksen (INAO) internet-sivustolla.

7. Viininvalmistuksessa käytettävät rypälelajikkeet

Chenin B

8. Yhteyden/yhteyksien kuvaus

8.1.

1. Maantieteellistä aluetta koskevat tiedot

a) Yhteyden kannalta merkitykselliset luontoon liittyvät tekijät

Maantieteellinen alue, joka sijaitsee Anjoun viinitarhojen keskellä, rajoittuu vuonna 2021 ainoastaan Thouarcén liitoskuntaan. Kunta sijaitsee Maine-et-Loiren departementissa, ja sen aluetta halkoo Layon-joki. Bonnezeaux’n kylä nousee joen oikealla rannalla korkealle jyrkkärinteiselle kukkulalle joen yläpuolelle. Bonnezeaux’n kylä on ilmeisesti saanut nimensä rautapitoisen veden lähteistä.

Viinitarhat on istutettu kolmelle peräkkäiselle lounaaseen avautuvalle kukkulalle: La Montagne, Beauregard ja Fesles muodostavat 2 800 metriä pitkän ja 500 metriä leveän kukkulajonon. Kukkuloiden kaltevuus on noin 15–20 prosenttia, ja rinne on erityisen jyrkkä Beauregardin länsipuolella sekä keskimmäisellä kukkulalla, joka onkin sattuvasti nimeltään ”La Montagne” (vuori) ja joka alkaa nousta Petit Bonnezeaux -kylän lähettyviltä. Näiden kolmen selkeärajaisen kukkulan pohjoispuolella on hiukan aaltoileva tasanko, jonka keskikorkeus on 90 metriä, kun taas Layon-joki virtaa 29 metrin korkeudella.

Maaperältään alue kuuluu Saint-Georges-sur-Loire -jonoon, liuske-savikivestä muodostuvaan ryhmään, joka on peräisin myöhäisordovikikaudelta varhaisdevonikauteen ulottuvalta ajanjaksolta. Toisinaan ja varsinkin Feslesin kukkulalla maaperää peittävät cenomanum-vaiheen sorasavi- tai hiekkasavimuodostelmat. Eroosio on paljastanut liuskeisen alustan, kun taas rinteen takana ja tasangolla hiekka ja savi ovat pysyneet paikoillaan. Erikseen viininviljelyä varten rajattujen lohkojen maaperä on matalaa, siinä on erittäin paljon karkeita aineksia, ja se on väriltään vihertävän harmaata, toisinaan violetinpunaista. Maaperässä on vesivaroja alle 100 millimetriä, ja sen läpäisevyys on erinomainen.

Maantieteellisellä alueella vallitsee leuto valtamerellinen ilmasto ja sademäärä on vähäinen. Pinnanmuodostukseltaan korkeammat Choletais ja Mauges suojaavat aluetta valtameren kosteudelta. Kukkulat ovat paikoin alttiina vallitseville lounais- ja länsituulille. Vuotuinen sademäärä on noin 550–600 millimetriä, kun Choletais’n ja Maugesin ylängöillä se on yli 800 millimetriä. Sademäärä on viiniköynnöksen kasvukaudella noin 100 millimetriä pienempi kuin departementin keskiarvo. Näille kukkuloille erityisesti kehittynyt eteläinen kasvisto on merkki suhteellisesta kuivuudesta ja ympäröiviin alueisiin verrattuna korkeammasta lämpötilasta.

b) Yhteyden kannalta merkitykselliset inhimilliset tekijät

Todennäköisesti Anjoun alueelta peräisin oleva rypälelajike Chenin B on saanut Bonnezeaux’ssa erityisen vahvan jalansijan. Kyseessä on sitkeä lajike, joka menestyy hyvin karussa maaperässä.

Tuottajat ymmärsivät hyvin nopeasti, että on eduksi korjata tämä lajike pitkälle kypsyneenä erityisiä tekniikoita käyttäen. Kreivi Odart totesi vuonna 1845 julkaistussa teoksessaan Traité des cépages seuraavaa: ”Tähän on lisättävä myös edellytys korjata lajike ylikypsänä eli pyhäinpäivän tienoilla, kun rypäleiden sateiden pehmentämät kuoret alkavat repeillä.” Ylikypsyys on siis sadonkorjuun olennainen edellytys. Jullien puolestaan täsmentää korjuuedellytyksiä vuonna 1816 teoksessaan Topographie de tous les vignobles connus: ”Laatuviinejä korjataan useaan otteeseen: Kahteen ensimmäiseen korjuuseen otetaan vain kaikkein kypsimpiä viinirypäleitä, joista valmistetaan ulkomaille toimitettavia viinejä. Kolmannesta korjuusta tehtävää viiniä käytetään oman maan kulutukseen...”

Tuottajien eri sukupolvet ovat tehneet havaintoja ja analyysejä, joiden avulla Bonnezeaux’n viinit ovat kivunneet Anjoun viinien parhaimmistoon. Englantilainen maantieteilijä William Guthrie (1708–1770) kirjoittaa teoksessaan, jonka ranskannos Nouvelle Géographie Universelle ilmestyi vuonna 1802, seuraavasti: ”Anjoun viinit voidaan jakaa kolmeen luokkaan. Ensimmäisen luokan viineihin kerätään rypäleet Fayen, Saint-Lambertin, Rablén, Malignyn ja Chavagnen kylissä sekä Thouarcéssa, jossa valmistetaan Bonnezeaux’n laatuviiniä. ”

Bonnezeaux’n viiniviljelmien maine tunnustettiin myös kaikkina myöhempinä aikakausina. Viinikirvan aiheuttama kriisi jarrutti erittäin voimakkaasti viinimarkkinan kasvua, ja viiniä pystyttiin toimittamaan vain paikallisille markkinoille. ”Bonnezeaux’n” tuottajayhdistys huolehti pienten satojen ja useasta korjuusta muodostuvan käytännön säilyttämisestä ja onnistui dynaamisuudellaan ja kovalla työllään valloittamaan uudelleen kotimaiset markkinat. Pian viinejä vietiin taas myös Ranskan rajojen yli. Tarkistettu alkuperänimitys ”Bonnezeaux” tunnustettiin 6. marraskuuta 1951.

8.2.

2. Tietoja tuotteen laadusta ja ominaispiirteistä

Näitä viinejä arvostetaan niiden täyteläisyyden ja voimakkuuden vuoksi. Viinit ovat erittäin makeita, mikä liittyy korkeaan käymiskykyisten sokereiden pitoisuuteen. Maussa on usein monivivahteista hedelmäisyyttä (muun muassa kuivattuja ja eksoottisia hedelmiä, valkoisia kukkia), mitä ei voisi viinien ulkonäön perusteella olettaa: viinit ovat väriltään hieman kullankeltaiseen vivahtavia, vihrein häivähdyksin.

3. Syy- ja seuraussuhteet

Rypälelajike Chenin B:n aikaista kasvukautta ja kypsymistä edistävät jyrkillä lounaaseen avautuvilla rinteillä sijaitsevat viinitarhat, joiden maaperä on ohutmultaista ja kivistä ja lämpökäyttäytyminen poikkeuksellista. Kukkuloiden rinteillä vallitsevat tuulet ja viiniköynnösten erittäin niukka vedensaanti köyhässä maaperässä väkevöittävät marjoja, jotka näille köynnöksille luonteenomaisesti kuivahtavat tai rusinoituvat köynnöksessä. Tuottajat ovat osanneet hyödyntää tätä ominaisuutta. Erittäin heikot tuotokset ovat osoitus viininviljelijöiden sitoutumisesta rypäleiden laatuun.

Rypälelajike Chenin B korjataan kukkuloilta myöhään useassa vaiheessa, jotta voidaan valita erittäin kypsiä rypäleitä, mikä on jalostanut Bonnezeaux -viinit huippuunsa. Bonnezeaux -viinien historia ja tunnettuus ovat sidoksissa Anjoun ja Coteaux du Layon -viinien kehitykseen ja maineeseen.

9. Olennaiset lisäedellytykset (pakkaaminen, merkinnät, muut vaatimukset)

API

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Viiniyttämistä, valmistusta ja jälkikäsittelyä koskevan poikkeuksen mukaisesti välittömässä läheisyydessä sijaitseva alue muodostuu vuoden 2021 virallisen geokoodin perusteella seuraavista Maine-et-Loiren departementin kunnista:

Aubigné-sur-Layon, Beaulieu-sur-Layon, Bellevigne-en-Layon (ainoastaan seuraavien liitoskuntien alue: Champ-sur-Layon, Faveraye-Mâchelles, Faye-d’Anjou ja Rablay-sur-Layon), Blaison-Saint-Sulpice, Brissac Loire Aubance (ainoastaan seuraavien liitoskuntien alue: Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital ja Vauchrétien), Brossay, Chalonnes-sur-Loire, Chaudefonds-sur-Layon, Chemillé-en-Anjou (ainoastaan Chanzeaux’n ja Valanjoun liitoskuntien alue), Denée, Doué-en-Anjou (ainoastaan Brignén liitoskunnan alue), Les Garennes-sur-Loire, Lys-Haut-Layon (ainoastaan Tignén liitoskunnan alue), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou ja Val-du-Layon.

Merkinnät: vapaaehtoiset merkinnät

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

– Vapaaehtoiset merkinnät, joiden käyttöä jäsenvaltiot voivat unionin lainsäädännön nojalla säännellä, kirjoitetaan etiketeissä kirjaimin, jotka ovat kooltaan eli korkeudeltaan, leveydeltään ja paksuudeltaan enintään kaksi kertaa niin suuret kuin kirjaimet, joilla tarkistettu alkuperänimitys kirjoitetaan.

Merkinnät: maantieteellinen nimitys ”Val de Loire”

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Maantieteellinen nimitys ”Val de Loire” kirjoitetaan kirjaimin, jotka saavat olla korkeudeltaan ja leveydeltään enintään kaksi kolmasosaa tarkistetun alkuperänimityksen kirjainkoosta.

Merkinnät: pienempi maantieteellinen yksikkö

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät määräykset

Edellytyksen kuvaus:

Tarkistetulla alkuperänimityksellä varustettujen viinien merkinnöissä voidaan mainita pienemmän maantieteellisen yksikön nimi edellyttäen, että kyseessä on kiinteistörekisteriin kirjattu paikka ja että paikka on mainittu satoilmoituksessa. Tämän kiinteistörekisteriin kirjatun paikan nimi voidaan kirjoittaa kirjaimin, jotka ovat sekä korkeudeltaan että leveydeltään enintään puolet niistä kirjaimista, joilla tarkistettu alkuperänimitys kirjoitetaan.

Linkki eritelmään

https://info.agriculture.gouv.fr/gedei/site/bo-agri/document_administratif-2bee3ad4-2dc7-4d79-9977-b2e2f0980fbb

(1) EUVL L 9, 11.1.2019, s. 2.